Dié wilde diere rede vir meeste hospitaalbesoeke(Foto: Verskaf) Traumadokters sien iets van alles in die noodgevalle-afdelings van hospitale, waaronder beserings wat deur wilde diere veroorsaak is. Maar dit is olifante, slange en elande wat die afgelope vier jaar tot die meeste besoeke aan Netcare-hospitale gelei het. Dit is een van die bevindings van die onlangse hersiening van Medibank-data vir die jare 2015 tot 2018 oor die pasiënte wat by die 45 noodgevalle-afdelings van Netcare-hospitale oor die hele land behandel is nadat hulle deur wilde diere aangeval is. Mande Toubkin, Netcare se algemene bestuurder: noodgevalle, trauma, oorplantings en CSI, sê hoewel mense meestal weet om slange en olifante in die wildernis te vermy, is die talle beserings wat deur elande veroorsaak is waarskynlik ŉ verrassing. “Gedurende die tydperk wat hersien is, is tien mense by Netcare-ongevalle behandel ná olifantaanvalle, van wie baie ŉ hoë beseringstelling gehad het. Dié telling word gebruik om die omvang van die trauma te bepaal, en ongelukkig was van hierdie gevalle noodlottig.” Sy het bygevoeg die hoë voorkoms van aanvalle deur olifante, wat dikwels hul slagoffers doodtrap, is kommerwekkend. “Die Wêreldnatuurfonds het bevind olifantbevolkings raak toenemend onder druk weens mense wat in hul woongebiede inbeweeg en die hoë voorkoms van olifantstroping in sekere gebiede,” sê sy. “Aanvalle deur krokodille, kameelperde en hiënas was die rede vir twee noodgevalle elk in hierdie tydperk. Dit mag dalk vir sommige verrassend wees dat kameelperde gevaarlik kan wees, maar verlede jaar is ŉ man dood nadat hy deur een van hierdie groot en sterk diere in die maag geskop is. Daar was ook verskeie ander gevalle in 2018 van kameelperd-aanvalle wat nie deur ons Netcare-ongevalle hanteer is nie.” Witdoodhaai (Foto: ANA) Toubkin sê ander gevalle wat Netcare-personeel gesien het, is aanvalle deur leeus, seekoeie, buffels, wildebeeste en een haaiaanval. “Daar was ook ŉ geval van ŉ ingevoerde tier wat ŉ kind in 2016 aangeval het en die kind moes ses dae in die hospitaal deurbring,” sê Toubkin. Sy beklemtoon dat die Medibank-data nie ander private hospitale of staatshospitale insluit nie en daarom nie ŉ omvattende prentjie skets van beserings en sterftes wat deur wilde diere veroorsaak word nie. “Die studie toon wel dat ons bewus moet wees dat alle soorte wilde diere, klein en groot, onvoorspelbaar kan wees en in sekere situasies aggressief kan optree en daarom gevaar inhou. Daarom is dit raadsaam om eerder jou afstand te hou, wilde diere se ruimte te respekteer en dit sover moontlik te vermy om aan hulle te vat. Dit is veral belangrik om weg te bly van wilde diere wat kleintjies by hulle het,” sê sy. Volg hierdie wenke wanneer jy met wilde diere te doen kry: